જેમ વાવાઝોડામાં નબળા ઝાડ ઉખડી જાય છે, તેમ માત્ર ભોગ અને આળસના શરણે થવાથી અને અનિયંત્રિત મનના શરણે થવાથી આપણો પણ નાશ થાય છે. નિર્બળ અને વેરી બની ગયેલું મન શરીરનો નાશ કરવા સક્ષમ છે. જેમ પવનની લહેરોમાં પર્વત અચળ રહે છે, તેમ નિયંત્રીત મન (જે મિત્ર બન્યું છે), શાંત ઇન્દ્રિયો, શ્રદ્ધા અને મર્યાદિત આહારથી ઉત્પન્ન થયેલ ઉર્જાવાન શરીર કાળને જીતવા પણ સક્ષમ છે. દુઃખનું મૂળ કારણ તમે શાંત મને દુઃખને સમજશો તો મળશે. દુઃખથી ડરીને ભાગવાની જરૂર નથી. મનુષ્ય જીવન દરમ્યાન દુઃખ આવવું એ અનિવાર્ય છે, પણ દુઃખી થઈને વિલાપ કરવો કે નહિ તે તમારા હાથની વાત છે. તમે દુઃખી થશો કે નહિ એ તમારા અભિગમ પર જ નિર્ભર છે. ભગવાન બુદ્ધે કહ્યું હતું કે મનુષ્ય બાણથી વિંધાય છે ત્યારે તે બે વાર મરે છે. એક તો જયારે તેને બાણ વાગે છે ત્યારે દુઃખ મળે છે અને દુઃખનો બીજો ભાગ કે જયારે તે બાણ વાગ્યાનું દુઃખ યાદ કરી કરીને મરે છે. દુઃખનો આ બીજો ભાગ મનુષ્ય બુદ્ધિ અને સતર્કતાથી બદલી શકે છે. મનુષ્યનો ખોટો ડર અને ખોટા દર્શનથી પેદા થતું દુઃખ તેના અજ્ઞાનની પેદાશો છે. ભગવાન બુદ્ધએ કહ્યું છે કે ધર્મને પોતાની બુદ્ધિ અને અનુભવ વડે સમજો. સાચું દર્શન કરો, સત્યને સમજો, પરિસ્થિતિને તે જેવી છે તેમ જુઓ તો જ તમને સુખનો સાચો માર્ગ મળશે. ભવિષ્ય અને ભૂતકાળ છોડી દઈને વર્તમાનમાં આવો, શાંતિ મેળવવાનો આ સુંદર માર્ગ છે.